Virallinen lehti nro C 292 , 21/09/1998 s. 0217



A4-0189/98 Päätöslauselma komission tiedonannosta neuvostolle, Euroopan parlamentille, talous- ja sosiaalikomitealle ja alueiden komitealle: Tietoturvan ja luottamuksen varmistaminen sähköisessä viestinnässä: Digitaalisia allekirjoituksia ja viestien salausta koskeva eurooppalainen malli (KOM(97)0503 - C4-0648/97) Euroopan parlamentti, joka - ottaa huomioon komission tiedonannon (KOM(97)0503 - C4-0648/97), - ottaa huomioon 19. syyskuuta 1996 antamansa päätöslauselman aiheesta «Eurooppa ja maailmanlaajuinen tietoyhteiskunta - suositukset Eurooppa-neuvostolle» ja komission tiedonannosta «Euroopan tie tietoyhteiskuntaan: toimintasuunnitelma» ((EYVL C 320, 28.10.1996, s. 164.)) ja erityisesti sen 106 kohdan, - ottaa huomioon Bonnissa 6. - 8. heinäkuuta 1997 aiheesta «Maailmanlaajuiset tietoverkot: mahdollisuuksien tiedostaminen» pidetyn ministerikokouksen tulokset, - ottaa huomioon STOA:n väliaikatutkimuksen «An appraisal of the technologies of political control», ja erityisesti hälyttävät tiedot verkkoviestintään liittyvien tarkkailutekniikoiden kehittymisestä, - ottaa huomioon oikeusasioita ja kansalaisten oikeuksia käsittelevän valiokunnan mietinnön ja talous- ja raha-asioita sekä teollisuuspolitiikkaa käsittelevän valiokunnan sekä kulttuuri-, nuoriso- ja koulutusasioita sekä tiedotusvälineitä käsittelevän valiokunnan lausunnot (A4-0189/98), A. ottaa huomioon, että sähköinen viestintä aiheuttaa kolme erityistä ongelmaa: viestin todentaminen, välitetyn viestin koskemattomuus ja viestin luottamuksellisuus, B. ottaa huomioon, että kaikissa jäsenvaltioissa on tunnustettu viestin todentamista koskevan oikeudellisen sääntelyn tarve ja että tätä asiaa koskevia säädöksiä on annettu tai niitä valmistellaan kahdeksassa jäsenvaltiossa, C. katsoo, että sähköinen kaupankäynti ja monet muut tietoyhteiskunnan sovellutukset voivat kehittyä ainoastaan siinä tapauksessa, että luottamuksellisuus voidaan varmistaa käyttäjäystävällisesti ja edullisesti, ja että toisaalta lainvalvonta- ja turvallisuusviranomaiset pelkäävät, että salattujen viestien yleistyvä käyttäminen voi haitata rikosten torjuntaa; 1. On samaa mieltä komission kanssa siitä, että sähköisestä kaupankäynnistä tulee eräs maailmanlaajuista tietoyhteiskuntaa eteenpäin vievistä tärkeimmistä voimista, mutta muistuttaa kuitenkin, että komission tiedonannossa kuvattujen tekniikoiden merkitys kasvaa sekä kaupankäynnissä että kansalaisten jokapäiväisessä elämässä; 2. Katsoo, että tietojen todentamisen ja koskemattomuuden ongelmaa varten, joka voitaisiin kenties ratkaista digitaalisten allekirjoitusten avulla, olisi laadittava Euroopan tasolla oikeudellinen kehys, jolla varmistettaisiin vastavuoroinen yhteensopivuus ja luottamus digitaalisiin allekirjoituksiin ja joka edistäisi eri tarkoituksiin sopivien varmennusmenetelmien kehittämistä etenkin sähköisessä kaupankäynnissä sekä valtion elinten ja kansalaisten välisessä sähköisessä viestinnässä; tämä oikeudellinen kehys on suunniteltava erityisesti kansallisten varmennusta koskevien rajoitusten poistamiseksi; 3. Pitää tarpeellisena, että ryhdytään tarvittaviin toimiin digitaalisten allekirjoitusten käytön esteiden poistamiseksi oikeuslaitoksessa, talouselämässä ja julkishallinnossa; kehottaa siksi myöntämään digitaalisille ja tavallisille allekirjoituksille laissa saman aseman; 4. Kehottaa Euroopan unionin toimielimiä omaksumaan edelläkävijän roolin digitaalisten allekirjoitusten käytössä keskinäisissä suhteissaan sekä kolmansien osapuolten kanssa, mikä lisää digitaalisten allekirjoitusten ja sähköisen viestinnän yleistä hyväksyntää sekä kansalaisten niitä kohtaan tuntemaa luottamusta; 5. On sitä mieltä, että viestien koskemattomuuden varmistamisen ongelma voidaan teknisesti ratkaista yhdessä todentamisen ongelman kanssa, joten sen suhteen ei ole tarvetta toteuttaa erityistoimia yhteisön tasolla; 6. Katsoo, että mitä tietojen luottamuksellisuuden varmistamisen ongelmaan tulee, on etusijalle tätä nykyä asetettava se, että salaustekniikat olisivat jokaisen sähköisen viestintään osallistuvan käytettävissä, mutta asiaa harkittaessa olisi otettava huomioon myös lainvalvontaviranomaisten oikeutetut intressit; 7. Painottaa kuitenkin uusien viestintätekniikoiden mahdollisia etuja Euroopan kansalaisyhteiskunnan lujittamisessa Euroopan ja maailmanlaajuisen julkisen alueen kehittämisen kautta; kehottaa siksi komissiota tiedottamaan parlamentille kaikista EU:n kansalaisten ja EU:n alueella asuvien henkilöiden laittomaan tarkkailuun liittyvistä huomioista, jotka liittyvät viestintäjärjestelmien väärinkäytöksiin ja etenkin tapauksiin, joissa asiattomilla on mahdollisuus tutustua tietoihin; 8. Kehottaa komissiota ja jäsenvaltioita edistämään kansainvälisen tason vuoropuhelua ja sopimuksia, jotta voitaisiin luoda maailmanlaajuinen virtuaalinen talousalue yhteisten teknisten normien ja vastavuoroisen tunnustamisen avulla; 9. Katsoo, että yhtenäismarkkinat huomioon ottaen kaksikäyttötuotteita koskevia säännöksiä olisi muutettava niin, että salaustuotteita koskevat yhteisön sisäiset tarkastukset poistetaan ja että kaupallisilla salaustuotteilla on vapaa liikkuvuus; 10. Kehottaa jäsenvaltioita niiden Wassenaar-sopimusta käsittelevien keskustelujen yhteydessä sekä tulevassa kaksikäyttötuotteita koskevan asetuksen muutosehdotuksessa pyrkimään siihen, että vientirajoitusten alaisten salaustuotteiden luettelo supistettaisiin niin lyhyeksi kuin mahdollista ja että mitään uusia rajoituksia ei otettaisi käyttöön; 11. Painottaa merkitystä, joka on Euroopan unionin ja monien kansainvälisten järjestöjen, kuten Taloudellisen yhteistyön ja kehityksen järjestön (OECD), Yhdistyneiden kansakuntien (YK), Kansainvälisen teleliiton (ITU), Kansainvälisen kauppakamarin (ICC) ja Maailman kauppajärjestön (WTO), välillä käytävällä kansainvälisellä vuoropuhelulla sellaisen tilanteen välttämiseksi, jossa asetukset muodostavat kaupan esteen tärkeimpien kauppakumppanien välillä, ja korostaa vastavuoroisuuden tärkeyttä Euroopan unionin sen muilta kauppakumppaneilta saamassa kohtelussa; 12. On sitä mieltä, että sähköisen kaupankäynnin jatkokehityksen kannalta on välttämätöntä herättää riittävä luottamus käyttäjien keskuudessa, ja että on laadittava säännöksiä, jotka liittyvät muun muassa tunnistamisen, sopimusten lainvoimaisuuden, koskemattomuuden ja viestinnän oikeudelliseen luotettavuuteen; 13. Korostaa, että on laadittava yleiset säännökset, jotka saavat toisaalta aikaan suuremman luottamuksen sähköiseen kauppaan ja joiden on toisaalta oltava riittävän avoimia ja joustavia mahdollistaakseen uuden teknologisen kehityksen, esimerkiksi biometrian yhteydessä, toimien rohkaisuna sähköisen kaupan kehitykselle, minkä jälkeen teollisuus voi vahvistaa standardit ja muut tekniset yksityiskohdat; 14. On sitä mieltä, että on pyrittävä digitaalisten nimikirjoitusten oikeudelliseen hyväksyntään, jonka yhteydessä kaksi tärkeätä lähtökohtaa ovat hyväksyminen todistusaineistona oikeudellisissa menettelyissä ja samanarvoisuuden tunnustaminen suhteessa kirjallisiin asiakirjoihin; 15. Korostaa digitaalisten nimikirjoitusten vastavuoroisen hyväksymisen tärkeyttä jäsenvaltioille ja painottaa siksi Euroopan tasoisten digitaalisia nimikirjoituksia koskevien vähimmäisvaatimusten laatimisen tärkeyttä, jolloin jäsenvaltiot voivat asettaa tiukemmat vaatimukset, mikäli nämä lisävaatimukset ovat oikein suhteutettuja eivätkä estä tavaroiden ja palvelujen tuontia muista jäsenvaltioista; 16. On sitä mieltä, että vähimmäisvaatimusten järjestelmä tarjoaa jäsenvaltioille toisaalta mahdollisuuden herättää luottamus niiden käyttämän todistusjärjestelmän laatua ja luotettavuutta kohtaan, ja toisaalta jäsenvaltiot voivat vapaasti valita, ottavatko käyttöön lupajärjestelmän tällä alueella vai eivät; 17. Toivoo, että ainakin digitaalisia nimikirjoituksia koskevassa direktiivissä turvataan se, että on mahdollista suorittaa niin sanottu rajat ylittävä varmentaminen, jonka yhteydessä voidaan muun muassa ajatella elintä, joka toisesta jäsenvaltioista peräisin olevan kolmannen osapuolen pyynnöstä todistaa, että varmentaminen on tapahtunut kyseisessä jäsenvaltiossa; 18. On sitä mieltä, että on laadittava yhteiset ehdot, jotka koskevat varmenneviranomaisten perustamista ja niiden toimintaa, kuten rekisteröintivelvollisuutta ja puolueettomuutta todistuksen saajaan nähden, jolloin on suositeltavaa, että kussakin jäsenvaltiossa vähintään yksi varmenneviranomainen valvoo objektiivisella ja avoimella tavalla näiden normien noudattamista harjoittamatta syrjintää, koska tämä tulee vahvistamaan markkinoihin kohdistuvaa luottamusta ja koitumaan kansainvälisen investointi-ilmapiirin hyväksi; 19. Toteaa, että nopea teknologinen kehitys sähköisen kaupan alalla ja siihen liittyvä uusien palvelujen suuri määrä aiheuttavat sen, että ei ole olemassa yhdenmukaista kaavaa, jonka pohjalta yksi tai useampi viranomainen suorittaa varmentamiseen liittyvät toiminnot, kuten henkilöllisyyden vahvistaminen, todistusten myöntämisen, todistusten peruuttamisen ja sähköisen yhteydenpidon ajankohdan rekisteröimisen, minkä vuoksi on toivottavaa, että prosessia selkiytetään; 20. Korostaa painokkaasti, että avainten käyttöoikeuksien oikeudellista sääntelyä ei pitäisi ottaa käyttöön, koska toimenpide ei ole oikeassa suhteessa odotettavissa olevaan tulokseen, etenkin kun otetaan huomioon, että mahdollisuudet avainten varastamiseen ja yksityisyyden suojan loukkaamiseen lisääntyvät, sekä kulut ja tarkoituksenmukaisuus huomioon ottaen; 21. On sitä mieltä, että Euroopan unionin tutkimuksen ja teknologisen kehittämisen viidennen puiteohjelman yhteydessä on myönnettävä riittävästi varoja eurooppalaisten yritysten kannustamiseksi suurempiin ponnistuksiin salausmenetelmien, standardoinnin ja sellaisten tuotteiden alueella, jotka vastaavat amerikkalaisia standardeja tai joilla on yhteinen rajapinta niiden kanssa; 22. Rohkaisee kaikkia yhteiskunnan aloja, ja etenkin eurooppalaisia yrityksiä, kehittämään yhteisiä standardeja tällä alalla sekä kansallisella että kansainvälisellä tasolla ja valvomaan, että normit vastaavat parhaita käytänteitä ja senhetkistä tekniikan tasoa; 23. Katsoo, että sähköisestä kaupankäynnistä voi tulla yksi maailmanlaajuisen tietoyhteiskunnan kehityksen voimanlähteistä; tätä uutta «virtuaalista» talouden alaa, jolla on huomattava potentiaali työllisyyden luomisessa, uhkaa kuitenkin avoimien verkkojen turvallisuuden ja luotettavuuden puute; 24. Korostaa, että Euroopan unionin toiminta on tärkeää sellaisen yhteisen säännöstön vakiinnuttamisessa, jonka avulla helpotetaan tavaroiden ja palveluiden vapaata liikkumista sekä Internetissä käytävää sähköistä kauppaa samalla kun tuetaan salaustekniikoiden turvallisuutta sekä digitaalisen allekirjoituksen ja salauksen tunnustamista jäsenvaltioiden välillä; tämä tunnustaminen auttaa yhteisön palvelutarjonnan ja Euroopan unionin niin sanottuja varmenneviranomaisia koskevan sääntelyn kehittämistä; nämä viranomaiset tukevat valvontansa kautta muun muassa tekijänoikeuden ja yksityisyyden suojan noudattamista sekä luottamuksen luomista; 25. On yhtä mieltä siitä, että salauksen suhteen olisi luotava eurooppalainen kehys, jolla laittomaan käyttöön liittyvistä kiistakysymyksistä huolimatta voisi olla huomattava merkitys sähköisen kaupankäynnin kehittämisessä sekä yksityiselämää ja kirjeenvaihdon loukkaamattomuutta koskevien perusoikeuksien takaamisessa sellaisina kuin ne on vahvistettu jäsenvaltioiden perustuslaeissa, ihmisoikeuksien yleismaailmallisen julistuksen 12 artiklassa ja Euroopan ihmisoikeusyleissopimuksen 8 artiklassa; 26. Muistuttaa, että sähköinen viestintä ei rajoitu ainoastaan Euroopan unionin alueelle ja että tämän vuoksi digitaalista allekirjoitusta ja salausta koskevan yhdenmukaistetun yhteisön järjestelmän toteuttamisen pitää edesauttaa myös sitä, että yhteisö aloittaa neuvottelut ja vuoropuhelun muiden kansainvälisten tahojen, kuten OECD:n ja WTO:n kanssa; 27. Tukee komission laatimia ohjelmia, erityisesti INFOSEC II:ta ja viidennen puiteohjelman (1998 - 2002) tutkimushankkeita, jotka koskevat sähköistä kaupankäyntiä sekä erityisesti yksityisyyden ja henkilötietojen suojaa parantamaan tarkoitettuja tekniikkoja; 28. Kehottaa puhemiestään välittämään tämän päätöslauselman komissiolle ja neuvostolle.